Parāds

Skečs

Baiba Jukņēviča

t-29437407

Darbojošās personas:

Kaspars

Normunds – Kaspara sens draugs

Policists Jānis

Marija

*Kaspara dzīvoklis. Pie durvīm zvana. Kaspars aiziet, ielaiž Normundu.*

**Normunds**  - Sveika. Kā tad sviežas draugs?

**Kaspars** – *Aizdomīgi.* A ko tu gribi.

**Normunds** – Nu tu uz maniem telefona zvaniem neatbildi, tāpēc piekāpu pats. Pasēdēt ar tevi gribēju, papļāpāt. *Izvelk pudeli.*

**Kaspars** – *Atelpo*. Un viss! Es jau domāju.

**Normunds** – Ko tu domāji?

**Kaspars** – Neko, neko, tad pa vienai. Pēta pudeli. Tāda dīvaina. Un nav akcīzes marka.

**Normunds** – Ai, pulkstenis jau vienpadsmit, veikali ciet, es pie kaimiņa nopirku, viņam ir točka. Bet nedomā, manta ļoti laba, ne jau kaut kāda krutka. Pa taisno no Baltkrievijas ieved, bet maksā uz pusi mazāk. Es visu laiku pie viņa pērku.

**Kaspars** – Forši. Tu mūs iepazīstini. Tiešām laba manta. Biju jau aizmirsis, cik labi ar draugu pasēdēt. Cik neesam redzējušies?

**Normunds** – Nu, kādu pusgadu. Vai nav tad, kad es tev to trīs simtus aizdevu. Jā, laikam tad. Tu vēl man neesi atdevis.

**Kaspars** – Vai tad! Man likās, ka atdevu.

**Normunds** – Neesi gan.

**Kaspars** – Jā, man atmiņa galīgi švaka, aizmirsis būšu.

**Normunds** – Es tev īsziņas sūtīju.

**Kaspars** – Es jau tās īsziņas nelasu, burti pa mazu, nevaru saredzēt. Ko runāt par tādām vecām lietām. Labāk vēl pa vienai.

**Normunds** – Labi, vēl pa vienai. Tu esot veco mašīnu pārdevis, tāpēc gribētu zināt, kad tu atd…

**Kaspars** – Pārtrauc. Nevaru, nevaru tagad. Galīgi slikti ar naudām. Par to mašīnu tikai baumas.

**Normunds –** Skatos, tev jauns televizors…

**Kaspars** – Tas nav mans, to man draugs aizdeva. Manējais nobruka, bet naudas, par ko nopirkt, nebija.

**Normunds** – Un dzirdēju, ka tev sieva atvaļinājumā uz Itāliju aizlaidusi.

**Kaspars –** Nē, nē, viņa atvaļinājumu pie draudzenes laukos pavada. Grūti, grūti mums iet. Tev būs vēl jāpagaida.

**Normunds** – Jā. Nu, ko lai dara, ja jāgaida, tad jāgaida.

*Pie durvīm zvana.*

**Kaspars** – Dīvaini, jau vienpadsmit vakarā. Kas tur var būt? Ar tevi kāds?

**Normunds** – Nē! Tas būs pie tevis.

**Kaspars** – Es arī nevienu negaidu.

*Aiziet apskatīties, istabā ieveļas Marija. Ģērbusies ļoti izaicinoši, stipri krāsojusies.*

**Marija** *–* Draudzeni izsaucāt, es esmu klāt. Taisām vaļā šampanieti. Hā, jūs esat divi, tur, mīlīši, būs jāpiemaksā.

**Kaspars** – Kas tu tāda!

**Normunds** – Es domāju, tas ir nakts taurenītis.

**Kaspars** – Kas!

**Normunds** – Meitene pēc izsaukuma. Prostitūta.

**Marija** – Nevajag apsaukāties, var jau arī skaistāk izteikties – pavadone, geiša, izklaidētāja, vecākās profesijas pārstāve, intīmās jomas menedžere galu galā.

**Kaspars** – Labi, intīmās jomas menedžere, jūs esat sajaukusi adreses.

**Marija** – Neko neesmu sajaukusi. Bērzu 7, dzīvoklis 5.

**Normunds** – Nu, draugs, tu gan laid! Kā sieva no mājas….

**Kaspars** – Es viņai nezvanīju. Es tev nezvanīju, tu esi adreses sajaukusi.

**Marija** – Neko neesmu sajaukusi. Mani par muļķi netaisiet. Man ir skaidri pierakstīts – Bērzu iela. Vai arī Biezā iela. Nē, Bērzu iela. Pirms sākam, samaksājiet man simtiņu.

**Kaspars** – Neko es nemaksāšu, vācies ārā.

**Marija** – Neiešu. Sēdēšu šeit, kamēr man nesamaksās. Vai arī jūsu sieva neatgriezīsies.

**Kaspars** *– Paķer Mariju aiz rokas un grūž ārā.* Taisies, ka tiec.

**Marija** – *Sāk kliegt.* Palīgā, palīgā, ļautiņi mīļie, mani izvaro. Palīgā.

**Normunds** – Labāk ar labu, ka sliktāk nesanāk.

**Kaspars** – Labi, tikai bez kliegšanas. Mums kaut kā jāvienojas.

**Marija** – Ko tur vienoties. Man takse viena – simts eiro stundā, vai es strādāju vai nē.

**Kaspars** – Es policiju izsaukšu.

**Marija** – Jā, kāpēc nē, es teikšu, ka jūs mani te ievilkāt un gribējāt nodarīt varas darbus.

**Kaspars** – *Normundam*. Palīdzi man, ko tu sēdi.

**Normunds** – Es nezinu, simts eiro nav daudz, samaksā, un lai iet.

**Kaspars** – Es par velti nemaksāšu.

**Marija** – *Pieglaužas Kasparam.* Bet kurš saka, ka par velti. Es savu naudu nopelnīšu.

*Pie durvīm zvana.*

**Kaspars**  - Sieva! Ko nu! Ai, nē, viņa tak Itālijā. *Atceras, ko teica Normundam.* Viņai tur draudzenei laukos māja.

*Pie durvīm zvana un pat sāk dauzīt. Atskan vārdi – atveriet, policija.*

**Normunds**  - Labāk ej, atver, ka durvis neizlauž.

*Kaspars aiziet, ielaiž policistu Jāni.*

**Policists**  - Tā, kurš ir šī dzīvokļa īpašnieks.

**Normunds, Marija** – *Rāda uz Kasparu*. Viņš.

**Kaspars** – Jā, es, bet policiju neizsaucu.

**Policists Jānis** – Jūs nē, bet jūsu kaimiņi gan. Dzirdējuši kliegšanu, kautiņu un kāda sieviete saukusi pēc palīdzības. Marijai. Vai Jūs gadījumā neesat…

**Kaspars** – Nē, nē viņa ir mana drauga sieva. Mēs te tā mierīgi sēžam… Un neviens palīgā nesauca.

**Marija** – Es nemaz nezinu ko teikt.

**Kaspars** – Pavelk viņu malā. Palīdzi, saki, ka esi Normunda draudzene. Ja mana sieva uzzinās…

**Marija** – Labi, tad samaksājiet man simts eiro, vai arī teikšu…, vai arī teikšu…

**Kaspars** – Izvelk maku, iedod viņai simts eiro .

**Marija** – O, jā, policista kungs - šis kungs ir mans draugs, vēl vairāk, mēs pat precēties taisāmies? Vai ne, mīļais?

**Normunds** – Jā, mīļā.

**Policists Jānis** – Nu labi, tad jau lieta nokārtota. Ierauga pudeli uz galda. Paņem, sāk pētīt. Pagaidiet, tā taču ir kontrabanda, nelegālais alkohols. Oho! Tas gan būs ķēriens! Ziniet, kādi tagad sodi par šito, aiziet pat līdz mantas konfiskācijai.

**Kaspars** – Kāds nelegālais alkohols, veikalā pirku.

**Policists Jānis** – Bet kur akcīzes marka. Rakstīsim protokoliņu…

**Kaspars** – tas nav mans, to Normunds atnesa.

**Normunds** – Neko nezinu. Tas nav mans.

**Policists Jānis** – Tā, tā. Neviens neko nezina. Rakstīsim protokoliņu.

**Kaspars** – Nevajag, man darbā nesapratīs. Varbūt kaut kā sarunāsim.

**Policists Jānis** – Jūs ko, man kukuli piedāvājiet!

**Kaspars** – Nobijies. Jā.

**Policiss Jānis** – Ļoti labi, divi simtiņi.

**Kaspars** – Ko! Kāpēc tik daudz?

**Policists Jānis** – Viens simts par pudeli, otrs par kukuļa došanu. Vai arī rakstu protokolu.

**Kaspars** – Bet man ir liecinieki, viņi apliecinās, ka jūs piekritāt ņemt kukuli.

**Marija –** Es policistus nestučīšu, man te vēl jāstrādā.

**Normunds** – Es pa vidu nejaukšos. Labāk samaksā, ka nesanāk lielākas nepatikšanas.

**Kaspars** – Un tas ir mans draugs. *Izvelk no maka otrus divus simtus un iedod policistam.* Tagad kārtībā?

**Policists Jānis** – Prieks kalpot Latvijai. *Aiziet.*

**Marija** – Es ar iešu. Izskatās, ka te nevienam nav noskaņojuma ar mani padraudzēties. *Aiziet.*

**Normunds** – Es ar labāk iešu.

**Kaspars** – Tu gan mani iegāzi. Un es domāju, mēs labākie draugi.

***Normunds*** *– Es jau ar tā domāju. Aiziet.*

*Skatuves priekšā iznāk Normunds, Marija un Policists Jānis.*

*Policists Jānis un Marija atdod naudu Normundam.*

**Normunds** – Paldies. Liels paldies.

**Policists Jānis –** Tā, šo mēs nokārtojām. Tagad iesim, izsitīsim naudu no mana parādnieka. Šis man piecus simtus parādā, jau divus gadus maita neatdod.

**Marija** – Viss jau ir labi. Es tikai gribu redzēt, kurš no jums abiem manai draudzenei prostitūtu tēlos, kad manu parādu piedzīsim? Bet nu labi, ejam ar.